
	[bookmark: nev]ASZTALOS ANIKÓ
magyartanár és nyelv-és beszédfejlesztő tanár
MA, 3. félév
Eötvös Loránd Tudományegyetem
Bölcsészettudományi Kar
	






Témavezető:
	Antalné dr. Szabó Ágnes
egyetemi docens, ELTE BTK




A beszéd tanításának régi-új stratégiái

Az oktatás, a képzés hatékonysága akkor javítható, ha a tanulók társadalmi élethez szükséges alapvető kommunikációs kompetenciáit fejlesztjük. Ennek a fejlesztő munkának az elsődleges színtere az iskolai tanóra. A középiskolát követően a tanulóknak a mindennapok során a kommunikációs szituációkban adekvát módon helyt kell állniuk. Ahhoz azonban, hogy a tanulók a megfelelő módon és hatékonyan tudjanak összefüggően beszélni, a beszédet folyamatosan gyakorolniuk kell az iskolában is.
A dolgozat témája a tanulói beszéd- és kifejezőkészség fejlesztése az iskolai tanórákon. A dolgozat első része a beszéd- és kifejezőkészség fejlesztésének körképét mutatja be részben a közelmúltbeli, részben a Nemzeti alaptanterv alapján. A következő fejezet a beszédfejlesztés módszertanával foglalkozik. Ezután a spontán, a részben tervezett és a tervezett beszéd fogalmának meghatározása következik. A dolgozat következő része két saját kutatás és egy iskolai kísérlet eredményét mutatja be. Elsőként 16 más pedagógusok által frontális munkaformával tartott magyarórát elemzek a videofelvételek és a lejegyzések alapján, a tanórai kommunikáció szerint. Majd a tanítási gyakorlatom során megtartott 3 saját videós órám jellegzetességeit írom le. A 16 videós tanóra tanulságai alapján olyan órákat terveztem és igyekeztem tartani, amelyeken több tér és idő jutott a tanulói beszédre, ennek egyik eszköze a kooperatív munkaformák alkalmazása volt.
A 16 frontálisan tartott és saját 3 órámmal végzett kutatás célja volt feltárni, hogy milyen módszerekkel érhető el, hogy a tanulók többször és hosszabban nyilatkozzanak meg a tanórákon, fejlesztve ezzel beszéd- és kifejezőkészségüket. A kutatás hipotézisei: a) A tanulók a kooperatív és az egyéni munkára épülő órákon nagyobb arányban és hosszabban beszélnek. b) A tanár egy fordulóra eső szószáma kevesebb a kooperatív órákon, mint a frontálisan szervezett órákon. c) Az egy tanulóra jutó beszédforduló szavainak száma magasabb lesz a kooperatív órákon, mint a frontálisan szervezett órákon. A kutatási eredmények azt igazolják, hogy összefüggés van az óraszervezési mód és a tanulók megszólalásainak száma és hossza között, tehát erre is tekintettel kell lenni a beszéd- és a kifejezőkészség fejlesztésének tervezésekor. A dolgozat a kutatás eredményeire alapozva további következtetéseket fogalmaz meg a beszéd tanításának lehetséges stratégiáiról, pedagógiai alapelveiről és gyakorlattípusairól.



